บัณฑูร หนุนภาครัฐเกาะติดวิกฤตยุโรป
“บัณฑูร” หนุนภาครัฐเกาะติดวิกฤตยุโรป   เก็บข้อมูลก่อนออกมาตรการระยะสั้น-ยาว ช่วยภาคธุรกิจ
4 ก.ค. 2555

“บัณฑูร” หนุนภาครัฐเกาะติดวิกฤตยุโรป   เก็บข้อมูลก่อนออกมาตรการระยะสั้น-ยาว ช่วยภาคธุรกิจ  
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย กล่าวว่า การที่รัฐบาลและธนาคารแห่งประเทศไทย(ธปท.) มีการหารือร่วมกันเพื่อหามาตรการรับมือวิกฤตการเงินในยุโรปถือเป็นสัญญาณที่ดีและสะท้อนถึงการตื่นตัวของไทย อย่างไรก็ตาม การใช้มาตรการต่างๆจะต้องใช้ให้ถูกที่ถูกเวลา โดยวิเคราะห์จากข้อมูล เช่น ผลกระทบในแต่ละอุตสาหกรรม ตัวเลขการส่งออก เพื่อแบ่งมาตรการเป็นระยะสั้นและระยะยาว 
ทั้งนี้ระยะสั้นจะต้องช่วยประคองไม่ให้ผู้ประกอบการเพลี้ยงพล้ำ ด้วยการช่วยดูแลต้นทุน หาที่ขายของให้และสนับสนุนการออกไปหาตลาดใหม่ ขณะที่ระยะยาวต้องเร่งพัฒนาโครงสร้างพื้นฐานเพื่อเพิ่มความสามารถในการแข่งขันและรองรับการเปิดประชาคมเศรษฐกิจอาเซียน
“ปัญหาในยุโรปถือเป็นเรื่องใหญ่ แม้จะไม่กระทบไทยโดยตรงในแง่การถือตราสาร แต่ก็กระทบทางอ้อมต่อการค้าจากกำลังซื้อที่ลดลง ถ้าลูกค้าทรุดแบงก์ก็โดนด้วยแต่ปัญหาตอนนี้ยังไม่ถึงขั้นนั้น ดังนั้นทั้งภาคการเงินและการคลังต้องช่วยกันดูแลให้สมดุล” นายบัณฑูร กล่าว